מר חשבון: אל"ף בי"ת של אחת ושתיים: סדנת מתמטיקה לתלמידי כתה ג'
סדנת מתמטיקה לתלמידי כתה ג' בבית חינוך עמל בכפר יונה
שנת הלימודים התשע"ג
בבית הספר היסודי עמל בכפר יונה מידי יום שישי לאחר סיום הלימודים מגיעים תלמידי כיתות ג' סקרנים שבוחרים ללמוד מתמטיקה גם כשחבריהם חוזרים הביתה. שיעור המתמטיקה הזה מיוחד. אין בחינות, אין מטלות חובה ואפילו אין חובה להגיע. כל תלמיד שמעוניין להשתתף יכול להגיע. ההוראה בהתנדבות מלאה.
התחלנו ביום שישי, 28 בדצמבר 2012.
(סיכומי השיעורים)
השיעורים מתקיימים מידי יום ו' עם סיום השעה הרביעית בכתה ג'1 בבית חינוך עמל בכפר יונה.
נעסוק בביסוס יסודות, העמקה בחומר מתוכנית הלימודים ובהרחבה מעבר לנלמד בבית הספר.
העברה (טרנסצנדנטיות): היכולת לפעול במרחקים גדלים והולכים של זמן, מרחב ורמות הפשטה, היא המאפיין העיקרי של ההתפתחות האנושית. איך מטפחים את תהליך ההתרחקות ממושא הפעילות והצריכה? איך יוצרים את היחס לעולם אשר מאפיין את האדם? איך יוצרים את יכולת ההעברה של הנלמד לכל תחומי החיים? את זה עושים באמצעות תיווך להעברה: בשיעורים שלנו המתמטיקה אינה תלושה מהמציאות -- נהפוך הוא -- כל נושא וכל מושג מקושר לחיי היום-יום, להיסטוריה, למדע ולשימושים רגילים. כל עקרון שאותו נסביר ושאותו נבין בהקשר מתמטי מסוים נבדוק היכן הוא מופיע במקומות אחרים ובתחומים אחרים במתמטיקה וגם בחיים. התיווך להעברה אינו מתייחס רק להכללות המשגות ופונקציות מופשטות והוא אף אינו תלוי במודעות המפורשת של המעורבים באינטראקציה התיווכית. התיווך להעברה יוצר בתלמיד מגוון אדיר של אפשרויות פעולה ותגובה, שמשמעותן היא גמישות ויצירתיות שמאפשרות לו לשנות את עצמו באופן תמידי כדי להסתגל למצבים חדשים.
* התנסות ישירה -- נתנסה בהמצאת סיפורים חשבוניים ובעיות חשבוניות, נתמודד עם בעיות אמיתיות בחיים ואפילו בנושאים בגיאומטריה נתמודד בבניות בסרגל ובמחוגה: כדי לחבר את היד עם העין, תחילה בסרגל בלבד ואחר כך בשילוב עם המחוגה. התנסות בבניות מחברת בין המושגים, ההגדרות והמשפטים למודל אותו הם מתארים. מי שלומד לתאר בניות ולמלא אחר הוראות בנייה מיטיב להמליל ולנסח מושגים. מי שיודע להבחין בדקויות של משמעויות פעולות החשבון ולהמציא בעיות חשבוניות מסוגים שונים גם מיטיב להתמודד עם בעיות מילוליות ואפילו עם אלה שטרם פגש.
התלמידים בשיעורי הסדנה ירוויחו מהיכרות מוקדמת ומוחשית עם המושגים, הבנה עמוקה ובניית מודל מנטלי נכון שלהם.
הכניסה חופשית לתלמידים וההוראה בהתנדבות מלאה.
היוזמה בשיתוף עם הנהגת ההורים של ביה"ס עמל בכפר יונה.
[פעילות זאת מתקיימת כבר מספר שנים בבית הספר עמל, למשל סדנת מתמטיקה לתלמידי ה'-ו' בעמל תשע"ב ו-סדנת מתמטיקה לתלמידי ו' בעמל תשע"א]
פורסם על ידי Shlomo Yona ב- 21:08
תוויות: יסודי, תלמידים